ET Euroopa Liidu Teataja C 60/15

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase muutmistaotluse avaldamine

2010/C 60/07

Käesoleva dokumendi avaldamine annab õiguse esitada muutmistaotluse kohta vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

MUUTMISTAOTLUS

NÕUKOGU MÄÄRUS (EÜ) nr 510/2006

Muutmistaotlus vastavalt artiklile 9

„CASTAGNA DEL MONTE AMIATA”

EÜ nr: IT-PGI-0117-0084-10.07.2001

KGT ( X ) KPN ( )

1. Spetsifikaadi osa, mida muutmine hõlmab:

—  Toote nimetus —  Toote kirjeldus — Geograafiline piirkond —  Päritolutõend —  Tootmismeetod —  Seos piirkonnaga —  Märgistus —  Riiklikud nõuded —  Muu (täpsustada)

2. Muudatus(t)e liik:

— Koonddokumendi või kokkuvõtte muutmine —  Registreeritud KPNi või KGT muutmine, mille kohta ei ole avaldatud koonddokumenti ega kokkuvõtet —  Spetsifikaadi muutmine, mis ei tingi avaldatud koonddokumendi muutmist (määruse (EÜ) nr 510/2006 artikli 9 lõige 3) —  Spetsifikaadi ajutine muutmine, mis tuleneb riiklike ametiasutuste nõutud kohustuslikest sanitaar- või fütosanitaarmeetmetest (määruse (EÜ) nr 510/2006 artikli 9 lõige 4)

3. Muudatus(ed):

3.1. Geograafiline piirkond:

Artikli 4 teise lõigu lause:

„Seega peetakse tootmiseks sobivaks … söögikastanisalusid …, mida viljeletakse üksnes muldadel, mis tulenevad peamiselt vulkaaniliste trahhüütkivimite lagunemisest …”,

asemel tuleks lugeda:

„Seega peetakse tootmiseks sobivaks … söögikastanisalusid …, mida viljeletakse muldadel, mis tulenevad peamiselt vulkaanilistest ning liivast ja liivakivist koosnevatest kivimitest ning milles on igal juhul laialt levinud või domineerib ränikomponent …”.

Kõnealust muudatustaotlust, mis on seotud kultuuri viljelemiseks sobivate mullastikutingimustega, õigustab tõsiasi, et eelmises spetsifikaadis, millega registreeriti nimetatud kaitstud geograafiline tähis kooskõlas määrusega (EÜ) nr 1904/2000, ei olnud Monte Amiata kastanisalude kasvukohaks olevate maa-alade geoloogiline määratlus teaduslikust seisukohast piisavalt täpne.

Tegelikult nähtub kaitstud geograafilise tähisega hõlmatud piirkonna hiljutisest üksikasjalikumast geoloogilisest ümberliigitamisest, et „Trachite del Monte Amiata” nime kandvaid kivimeid leidub üksnes kahel väikesel maa-alal, samas kui kultuuri viljelemiseks sobivad mullad tulenevad peamiselt vulkaanilistest ja liivakivimitest, milles on laialt levinud või domineerib ränikomponent, nagu on osutatud spetsifikaadi artikli 4 teise lõigu muudatustaotluses.

Kõnealune muudatus on seega vajalik, et vältida olukorda, kus suur osa tootmispiirkonna aladest on kultuuri viljelemise piirkonnast välja arvatud.

KOKKUVÕTE

NÕUKOGU MÄÄRUS (EÜ) nr 510/2006

„CASTAGNA DEL MONTE AMIATA”

EÜ nr: IT-PGI-0117-0084-10.07.2001

KPN ( ) KGT ( X )

Käesolevas kokkuvõttes esitatakse teabe andmise eesmärgil spetsifikaadi põhipunktid.

1. Liikmesriigi pädev asutus:

Nimi: Ministero delle Politiche Agricole e Forestali Aadress: Via XX Settembre 20 00187 Roma RM ITALIA Tel +39 0646655106 Faks +39 0646655202 E-post: aco7@politicheagricole.it

2. Taotlejate rühm:

Nimi: Consorzio forestale dell'Amiata Aadress: Loc. Colonia 19 58031 Arcidosso GR ITALIA Tel +39 0564967248 Faks +39 0564967248 E-post: — Koosseis: tootjad/töötlejad ( X ) muud ( )

3. Toote liik:

Klass 1.6. Puuviljad, köögiviljad ja teraviljad töötlemata ja töödeldud kujul

4. Spetsifikaat:

(määruse (EÜ) nr 510/2006 artikli 4 lõikega 2 ettenähtud nõuete kokkuvõte)

4.1. Nimetus:

„Castagna del Monte Amiata”

4.2. Kirjeldus:

Kaitstud geograafilise tähisega „Castagna del Monte Amiata” tähistatakse kastaneid, mis on toodetud järgmises punktis määratletud piirkonnas ning kuuluvad sortidesse, mida tuntakse tavaliselt nimede all „Marrone”, „Bastarda Rossa” ja „Cecio”.

Viljadel peavad olema järgmised omadused:

minimaalne lubatud suurus on 80 (kaheksakümmend) seemnist värske toote netokaalu kilogrammi kohta. Eriti halbade kliimaoludega aastate puhul on lubatud 10 % (kümneprotsendiline) kõikumine.

Seemniste suurus: suured;

seemniste kuju: äraspidimunajas või ovaalne vähe esilekerkiva tipuga;

seemniste värv: punakas, tumedamate joontega;

nabalaik: pähklikarva, korrapäraste piirjoontega;

seemnekest: kergesti eemalduv, heledat kollakaspunakat värvi;

seeme: helebeeži värvi;

maitse: hõrk ja magus.

4.3. Geograafiline piirkond:

Kastani „Castagna del Monte Amiata” tootmispiirkond hõlmab Grosseto provintsi kommuune Arcidosso, Casteldelpiano, Santa Fiora, Seggiano, Cinigiano ja Roccalbegna ning Siena provintsi kommuune Castiglione d’Orcia, Abbadia S. Salvatore ja Piancastagnaio. Seega peetakse tootmiseks sobivaks Monte Amiata fütoklimaatilises piirkonnas (castanetum) kasvavaid söögikastanisalusid, mis asuvad 350–1 000 meetri kõrgusel merepinnast ja mida viljeletakse muldadel, mis tulenevad peamiselt vulkaanilistest ning liivast ja liivakivist koosnevatest kivimitest ning milles on igal juhul laialt levinud või domineerib ränikomponent.

4.4. Päritolutõend:

Tootmisprotsessi iga etappi jälgitakse ning kõik sissetulevad ja väljaminevad tooted dokumenteeritakse. Toote jälgitavus tagatakse eespool osutatud viisil ning lisaks sellele kontrolliasutuse, tootjate ja pakendajate hallatavate spetsiaalsete registrite abil ning kontrolliasutust õigeaegselt toodetud kogustest teavitades. Kontrolliasutus kontrollib kõiki kõnealustesse registritesse kantud nii juriidilisest kui ka füüsilisest isikust ettevõtjaid.

4.5. Tootmismeetod:

Istutustihedus, viljelusviisid ning puude regulaarse ja mitmeaastase pügamise süsteemid peavad olema traditsioonilised ja Amiata piirkonnale omased ning need ei tohi mingil juhul muuta viljade iseloomulikke omadusi. Puude istutustihedus hektari kohta jääb vahemikku 60–150 puud.

Tootmisetapis on keelatud kasutada mis tahes kunstväetisi ja taimekaitsevahendeid.

Saaki võib koristada käsitsi või mehaaniliste vahendite abil, mis võimaldavad säilitada toote terviklikkuse.

Kaitstud geograafilise tähisega kastani „Castagna del Monte Amiata” maksimaalne saagikus ei tohi ületada 12 (kaksteist) kilogrammi puu kohta ja 1 800 (tuhat kaheksasada) kilogrammi hektari kohta.

Viljade sorteerimine, suuruse järgi liigitamine, töötlemine ja säilitamine peavad toimuma punktis 4.3 määratletud tootmispiirkonnas.

On lubatud kaks toote säilitamise meetodit: kastanite asetamine külma vette kuni seitsmeks päevaks ning steriliseerimine, mille käigus pannakse toode esmalt kuuma ja seejärel külma veega täidetud vanni vastavalt asjakohasele kohalikule tehnikale. Kummagi meetodi puhul ei tohi kasutada ühtegi lisaainet. Ühtlasi on lubatud toote säilitamine külmutamise teel vastavalt toodete külmutamiseks ettenähtud viisile.

4.6. Seos piirkonnaga:

Kastanipuude viljelemine on olnud Amiata piirkonnas tänu sealsetele soodsatele mullastiku- ja ilmastikutingimustele alati levinud. Kõige rohkem kastanipuid (kokku 2 078 hektari suurusel maa-alal) leidub Amiata mäe vulkaanilise tipu lääne- ja edelaosas, eelkõige sellistes kommuunides nagu Arcidosso, Castel del Piano, Cinigiano, Roccalbegna, Santa Flora, Seggiano ja Castiglione d'Orcia.

Alates XIV sajandist sisaldab Amiata omavalitsusüksuse põhikiri täpseid eeskirju kastanivarude säilitamiseks ja kasutamiseks. Eeskirjades käsitletakse nii kastanisaagi koristamist kui ka nikerdamiseks või põletamiseks ettenähtud puidu kogumist. Kõnealuste eeskirjadega keelati kahjustada ja saagida rohelisi ja kuivi puid ilma kohalike ametiasutuste eriloata ning nähti ette selle aja kohta väga karmid trahvid.

Lisaks oli kastanite korjamiseks ette nähtud täpne kalender, kus sätestati, millal tohib üksnes omanik saaki koristada ja millal on kastanite korjamine kõigi jaoks lubatud. Viimatinimetatud ajavahemik võis kesta kuni järgmise aasta karnevalini, et võimaldada kõigil, ka kõige vaesematel, kindlustada endale minimaalne elatis. Ka sel juhul olid eeskirjade rikkujatele ette nähtud trahvid.

Kõnealuseid eeskirju õigustas tõsiasi, et kastanid olid olnud pikka aega teatavatel perioodidel aastas mägede elanike peamine või koguni ainus toiduallikas.

Sellise asjaolude tõttu on piirkonnas kinnistunud oluline kastanitega seotud traditsioon. Ilmastikuga kohanenud ja saagikuse poolest huvipakkuvate kohalike sortide valikutavad on välja kujunenud aja jooksul, paralleelselt säilitamistehnika leviku ja toote kulinaarsete valmistusviisidega.

Lisaks on Amiata piirkonnas tänu selle geograafilisele asendile erilised tingimused, mis võimaldavad saada kvaliteetset toodangut varem kui põhjapoolsemates piirkondades.

4.7. Kontrolliasutus:

Nimi: IMC Istituto Mediterraneo di Certificazione Aadress: Via Carlo Pisacane 32 60019 Senigallia AN ITALIA Tel +39 0717928725 Faks +39 0717910043 E-post: imcert@imcert.it

4.8. Märgistus:

Lisaks kontrolliasutuse garantiipitserile koosneb märgistus taaskasutamist mittevõimaldavast märgisest, millel peab olema esitatud järgmine teave:

a) „Castagna del Monte Amiata”, millele järgnevad vahetult sõnad „Indicazione geografica protetta” (IGP), vastavalt lisas esitatud logole, mis moodustab spetsifikaadi lahutamatu osa;

b) pakendis sisalduvate kastanite sordi nimetus („Marrone”, „Bastarda Rossa”, „Cecio”) peab olema märgisel esitatud poole väiksemate tähtedega kui sõnad „Castagna del Monte Amiata”;

c) tootja eesnimi, perekonnanimi või ärinimi ning pakkimisettevõtte nimi ja peakontor (kas tootja ise või kolmas isik);

d) pakendis algselt sisalduva toote kogus, mis on esitatud vastavalt kehtivatele metroloogilistele eeskirjadele.

(1) ELT L 93, 31.3.2006, lk 12.